A Bizottság 98/86/EK Irányelve
(1998. november 11.)
a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló 96/77/EK bizottsági irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 94/34/EK európai parlamenti és tanácsi irányelvvel [1] módosított, az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [2] és különösen annak 3. cikke (3) bekezdésének a) pontjára,
az élelmiszerügyi tudományos bizottsággal folytatott konzultációt követően,
mivel tisztasági követelmények megállapítása szükséges a legutóbb a 98/72/EK irányelvvel [3] módosított, a színezékeken és édesítőszereken kívüli egyéb élelmiszer-adalékanyagokról szóló, 1995. február 20-i 95/2/EK európai parlamenti és tanácsi irányelvben [4] említett összes adalékanyag tekintetében;
mivel szükséges a legutóbb a 92/4/EGK bizottsági irányelvével [5] módosított, az élelmiszerekben használt emulgeálóanyagok, stabilizátorok, sűrítő- és zselésítőanyagok különleges tisztasági követelményeinek megállapításáról szóló, 1978. július 25-i 78/663/EGK tanácsi irányelvben [6] megállapított tisztasági követelmények felváltása;
mivel a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló, 1996. december 2-i 96/77/EK bizottsági irányelv [7] számos élelmiszer-adalékanyag vonatkozásában megállapítja a tisztasági követelmények első jegyzékét; mivel e jegyzéket most ki kell egészíteni a többi élelmiszer-adalékanyag vonatkozásában újonnan megállapított tisztasági követelményekkel;
mivel figyelembe kell venni az élelmiszer-adalékanyagokkal foglalkozó közös FAO/WHO szakértői bizottság (JECFA) által szerkesztett Codex Alimentariusban az adalékanyagok vonatkozásában meghatározott előírásokat és vizsgálati módszereket;
mivel, ha az élelmiszer-adalékanyagokat az élelmiszerügyi tudományos bizottság értékelésében szereplő vagy az ezen irányelvben megemlített gyártási módszerektől, illetve alapanyagoktól jelentősen eltérő módszerekkel, illetve alapanyagokból állítják elő, azokat az élelmiszerügyi tudományos bizottsághoz be kell nyújtani értékelésre abból a célból, hogy az teljes körű értékelést végezzen, különös figyelmet fordítva a tisztasági követelményekre;
mivel az ezen irányelvben elrendelt intézkedések összhangban állnak az Élelmiszerügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 96/77/EK irányelv a következők szerint módosul:
(1) A 2. cikk helyébe a következő lép:
"2. cikk
A 65/66/EGK, a 78/663/EGK és a 78/664/EGK irányelvben megállapított tisztasági követelmények helyébe az 1. cikkben meghatározott tisztasági követelmények lépnek."
(2) A melléklet ezen irányelv mellékletének szövegével egészül ki.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1999. július 1-je előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) Azon 1999. július 1-je előtt forgalomba hozott vagy felcímkézett termékeket, amelyek nem felelnek meg az ezen irányelvnek, a készletek kimerüléséig forgalomba lehet hozni.
3. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 1998. november 11-én.